<classify> Meneja wa Diamond Platnumz, Sallam SK amekanusha tetesi za kutokuwa na mahusiano mazuri na nyota wa Bongo Fleva, Harmonize. Akizungumza wakati wa mahojiano katika kipindi cha Block 89 kinachoruka kupitia Redio Wasafi Fm, Sallam almaarufu Don Mendez amesema yeye ndiye mtu wa kwanza kumuwekea misingi na mazingira muhimu ya kupanua wigo wa biashara ya sanaa yake ya muziki ndani na nje ya Tanzania. Katika wasanii ambao nilisafiri nao na kwenda kuwatengenezea sehemu ya basement ya biashara zao za muziki, basi baada ya Diamond ni Harmonize. Mimi ndiyo nilisafiri naye kwenda kushoot video ya Aiyola, kuisimamia, tuko barabarani baridi inatupiga. Kwa hiyo ni mtu ambaye nilishaiamini kazi yake, kwa hiyo sikuweza kuipinga. Amesema yeye ndiyo aliyeongozana naye katika safari yake ya kwanza ya Nigeria na kumtambulisha kwa watu mbalimbali kwaajili ya kufanya nao kazi. Hata Kwangwaru ilianzia pale. Ukiacha hiyo nilisafiri naye tena kwenda London kushoot video na Sarkodie, project zote hizo nimezisimamia mimi. Sasa ukianza ukisema kwamba kuna utofauti hapo ni kitu ambacho naweza kukikataa. Amesema kitendo cha yeye kutohudhuria kwenye hafla ya kufuturisha iliyoandaliwa na Harmonize ni kwa sababu alikwenda kwa Mkuu wa Mkoa wa Dar es Salaam Paul Makonda kutikia wito. Hata hivyo, amesema kuwa shughuli yenyewe haikuwa na maandalizi mazuri hali iliyosababisha kufanyika baadhi ya mambo ambayo ni kinyume na utaratibu ikiwemo kuimba mbele ya hadhara wakati wa Mwezi Mtukufu wa Ramadhan.  <topic>: BURUDANI 